NARIADENIE KOMISIE (EÚ) č. 46/2010
z 19. januára 2010,
ktorým sa ustanovuje výnimka z nariadenia (EHS) č. 3149/92, čo sa týka obdobia vykonávania plánu dodávok potravín v prospech najodkázanejších osôb v Únii na rok 2009
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 43 písm. g) v spojení s jeho článkom 4,
keďže:
(1)
V článku 3 ods. 1 nariadenia Komisie (EHS) č. 3149/92 z 29. októbra 1992, ktorým sa stanovujú podrobné vykonávacie pravidlá pre dodávky potravín z intervenčných zásob v prospech najodkázanejších osôb v Spoločenstve (2), sa ustanovuje, že vykonávanie ročného plánu dodávok potravín sa začína 1. októbra a končí 31. decembra nasledujúceho roku. Vzhľadom na skutočnosť, že pri vyskladňovaní zásob cukru nachádzajúcich sa na Slovensku a pridelených Rumunsku v rámci ročného plánu na rok 2009 schváleného nariadením Komisie (ES) č. 983/2008 (3) vznikli problémy, následkom ktorých Rumunsko nemohlo z materiálneho hľadiska vykonať svoj ročný plán v časovej lehote stanovenej nariadením (EHS) č. 3149/92, je potrebné ustanoviť odchýlku od tohto pravidla a predĺžiť v tomto konkrétnom prípade vykonávaciu lehotu.
(2)
Vykonávanie ročného plánu na rok 2009 sa končí 31. decembra 2009 a je nevyhnutné, aby sa odchýlka uplatňovala najneskôr od tohto dátumu.
(3)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Odchylne od článku 3 ods. 1 nariadenia (EHS) č. 3149/92, a pokiaľ ide o zásoby cukru pridelené Rumunsku v rámci ročného plánu na rok 2009, obdobie vykonávania uvedeného plánu sa predlžuje do 31. januára 2010.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 31. decembra 2009.
Prestáva sa uplatňovať 1. februára 2010.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. januára 2010